b'\n_START_ARTICLE_\nRosa foetida\n_START_SECTION_\nEtimologia del nom\n_START_PARAGRAPH_\nLa rosa s\'anomena foetida del llat\xc3\xad "pudent", ja que la seva olor recorda a l\'oli de llinosa bullit, cosa que algunes persones troben desagradable. Tot i aix\xc3\xb2, n\'hi ha d\'altres que no la troben "tan dolenta."\n_START_SECTION_\nHist\xc3\xb2ria del seu cultiu\n_START_PARAGRAPH_\nRosa foetida va importar-se des de P\xc3\xa8rsia (R. foetida \'persiana\' \xc3\xa9s el nom d\'una de les seves varietats) i va ser molt important per a la floricultura europea, ja que no existien roses grogues nadiues. Va ser descrita el 1583 i cultivada amb \xc3\xa8xit per Carolus Clusius; va plantar-la al jard\xc3\xad imperial de Rodolf II a Viena. Tamb\xc3\xa9 va ajudar a la seva popularitat el fet que Joris Hoefnagel, un pintor i gravador flamenc, va il\xc2\xb7lustrar-la a m\xc3\xa0 contrastant-la amb l\'englantina roja._NEWLINE_\xc3\x89s una rosa important, ja que \xc3\xa9s l\'origen dels pigments grocs de molts dels h\xc3\xadbrids moderns a trav\xc3\xa9s de \'Soleil d\'Or\' (R. foetida x \'Antoine Ducher\'; 1900), creada per Joseph Pernet-Ducher i ha exercit doncs una gran influ\xc3\xa8ncia en el patrimoni gen\xc3\xa8tic de les roses cultivades modernes.\n_START_SECTION_\nDescripci\xc3\xb3 i  cultiu\n_START_PARAGRAPH_\nAquest roser ha estat descrit com a llarg i prim i no gaire vigor\xc3\xb3s, per la qual cosa necessita un suport o paret. Creix fins als 180 cm d\'al\xc3\xa7ada. La varietat Rosa foetida var.  \'bicolor\' , la rosa de coure austr\xc3\xadaca, floreix aviat i les seves flors tenen el p\xc3\xa8tals vermells o taronges en la seva superf\xc3\xadcie interna superior i grocs en l\'exterior inferior. \xc3\x89s susceptible a la taca negra caracter\xc3\xadstica que tamb\xc3\xa9 ha transm\xc3\xa8s a les roses modernes que en descendeixen.'